**Bosna i Hercegovina**

**Federacija Bosne i Hercegovine**

**FEDERALNO MINISTARSTVO**

**OKOLIŠA I TURIZMA**

**Bosnia and Herzegovina**

**Federation of Bosnia and Herzegovina**

**FBIH MINISTRY OF**

**ENVIRONMENT AND TOURISM**

Broj: UPI 05/1-02-19-4-176/22

Sarajevo, 17.08.2023. godine

Federalno ministarstvo okoliša i turizma, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) i člana 7. stav (1) tačka a) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22), ) i člana 200. Zakona o upravnom postupku („Službene novine Federacije BiH“ br 2/98 i 48/99), rješavajući po zahtjevu stranke „FIVEWATER ASSETS“ d.o.o., Cazin, za prethodnu procjenu uticaja na okoliš za - Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina,

***d o n o s i***

**RJEŠENJE**

1. **Utvrđuje se da za – Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina, investitora „FIVEWATER ASSETS“ d.o.o., Cazin, nije potrebno dalje provođenje procjene uticaja na okoliš putem izrade Studije uticaja na okoliš.**

**Dalje provođenje procjene utjecaja na okoliš izradom Studije utjecaja na okoliš nije potrebno iz sljedećih razloga:**

* Navedena aktivnost se ne nalazi u Prilogu I Uredbe o projektima za koja je obavezna procjena utjecaja na okoliš i projektima za koje se odlučuje o potrebi procjene utjecaja na okoliš („Službene novine Federacije BiH“ broj: 51/21, 33/22 i 104/22),
* Na temelju kriterija iz priloga IV. Uredbe, o karakteristikama projekta, lokaciji projekta, karakteristikama potencijalnog uticaja, te uticaja koji su opisani u Zahtjevu investitora,
* Uključivanjem javnosti i zainteresirane javnosti, na osnovu primjedbi i komentara koji su dostavljeni u zakonskom roku, a sadržani su u ovom Rješenju, konstatovano je da tokom rada neće biti značajnih uticaja na okoliš i zdravlje ljudi, a mjere zaštite okoliša tokom eksploatacije sadržane su u tački 3. dispozitiva ovog Rješenja.

1. **Prethodna tačka 1. ovog dispozitiva odnosi se na Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina, investitora „FIVEWATER ASSETS“ d.o.o., Cazin:**
2. **Podaci o nositelju projekta: FIVEWATER ASSETS d.o.o. Cazin Vrelo b.b, 72 220 Cazin, BiH, odgovorna osoba: Direktor - Prochazka Peter,**
3. **Podaci o lokaciji i sažeti opis lokacije projekta:**

Na predmetnoj lokaciji u Cazinu koju čine katastarske čestice br. 400, 401, 402, 403, KO Vrelo, ukupne površine 14.057 m2 , planirana je izgradnja proizvodnog objekta – farme za držanje krava sa izmuzištem i pratećim sadržajima: upravna zgrada, nadstrešnica za mehanizaciju, skladište suhe hrane, stajnjak, ograda.

Geografske koordinate lokacije su 44°55'39.3"N 15°52'12.8"E .

Pješački i kolski ulazi u kompleks su sa makadamskog nerazvrstanog javnog puta, koji se nalazi na jugoistočnoj strani parcele.

Kapacitet proizvodnog objekta za držanje krava sa pratećim objektima je 360 ležišta za krave.

Lokacija se nalazi u blizini naseljenog mjesta Vrelo, udaljenog cca 7 km od Grada Cazina. U blizini lokacije nalazi se 20-ak stambenih kuća gdje živi oko 60-ak stanovnika.

1. **Podaci o projektu i sažeti opis projekta:**

Na predmetnoj lokaciji u Cazinu koju čine katastarske čestice br. 400, 401, 402, 403, KO Vrelo, ukupne površine 14.057 m2 , planirana je izgradnja proizvodnog objekta – farme za držanje krava sa izmuzištem i pratećim sadržajima: upravna zgrada, nadstrešnica za mehanizaciju, skladište suhe hrane, stajnjak, ograda.

Objekti se planiraju kao slobodnostojeći i to:

− objekta upravne zgrade, spratnosti P+1, okvirnih tlocrtnih dimenzija 38,40 x 8,60 m,

− objekat „nadstrešnica“ za vozila, dijelom (gdje su smještene prostorije za radnike) spratnosti P+1, a preostali dio P, okvirnih tlocrtnih dimenzija 35,00 x 14,00 m,

− objekat za skladištenje suhe hrane, spratnosti Po+P (podrum i prizemlje) okvir tlocrtnih dimenzija 35,00 x 15,00 m,

− objekat farmi za držanje krava s izmuzištem, spratnosti Po+P (podrum i prizemlje), maksimalih tlocrtnih gabarita 120,90 x 47,55 m,

− stajnjak 7,60 x 4,05 m,

− ograda duž granice cijelog posjeda predmeta gradnje.

Pješački i kolski ulazi u kompleks su sa makadamskog nerazvrstanog javnog puta, koji se nalazi na jugoistočnoj strani parcele.

Kapacitet proizvodnog objekta za držanje krava sa pratećim objektima je 360 ležišta za krave.

1. **Mjere zaštite okoliša :**

Djelotvorno smanjivanje uticaja moguće je postići primjenom predloženih mjera ublažavanja negativnih uticaja na sve komponente okoliša.

**Mjere za sprečavanje i minimiziranje emisija u zrak**

- glavnim projektom predvidjeti sistem za odovdnju plinova sa objekta farme sa ležištima za krave koje nastaju od metaboločkih procesa, hrane i podloge, te neugodnih mirisa od razgradnje gnojiva i čišćenja farme;

- održavanje sistema za odovdnju plinova u funkcionalnom stanju;

- vršiti periodični monitoring navedenih emisija na sistemu za odvodnju plinova (CH4, CO2, NH3 i sl.);

- nakon instalacije kotla za zagrijavanje prostorija farme, stalno praćenje pokazatelja na osnovu kojih se može procjeniti kvalitet sagorijevanja u kotlu;

- redovno održavanje kotlovskog postrojenja;

- vršiti periodični monitoring emisije dimnih plinova na kotlu.

**Mjere za sprečavanje i minimiziranje negativnog uticaja na vode**

- vršiti prikupljanje oborinskih voda sa objekta i manipulativnog prostora u skladu sa projektom i vodnim aktima;

- plato i puteve unutar farme održavati čistim kako ne bi došlo do odnošenja zagađujućih materija sa vodom;

- ukupne količine stajnjaka i osoke trebaju se sistemom poprečnih kanala i prepumpavanjem skupljati na jedno mjesto tj. u vodonepropusne lagune, odakle se, nakon fermentacije, razastiru na poljoprivredne površine. Ova vrsta otpadnih voda se ne ispušta u bilo koji recipijent, već se nakon fermentacije u AB lagunama koriste kao đubrivo;

- voditi računa da na manipulativnom prostoru ne dođe do prosipanja ulja i goriva;

- sanitarno – fekalne vode voditi u septičku jamu, a u skladu sa vodnim aktima;

- oborinske vode sa saobraćajnih površina i parkirališta prije ispuštanja provesti kroz uređaj za prečišćavanje, separator masti i ulja;

- otpadne vode od čišćenja farme prije ispuštanja provesti kroz uređaj za prečišćavanje, separator masti i ulja,

- kvalitet otpadne vode sa lokacije treba zadovoljiti kriterije za ispust u javni sistem odvodnje,

- održavati čistim odvodne kanale oborinskih i sanitarnih otpadnih voda,

- na izlaznim cjevovodima oborinskih, sanitarnih i tehnoloških otpadnih voda ostaviti revizione otvore kako bi se nesmetano vršilo uzorkovanje i mjerio protok;

- izvršiti adekvatno uskladištenje ulja i maziva ukoliko se koriste na lokaciji;

- sprovoditi mjere iz vodnih akata.

**Mjere za sprečavanje i minimiziranje negativnog uticaja na tlo**

- kruti otpad koji nastaje na farmi (stajnjak) je koristan otpad jer se koristi kao gnojivo. Ovaj otpad će se povremeno odvlačiti sa lokacije na poljoprivredno zemljište. U tu svrhu Investitor će osigurati dovoljne površine poljoprivrednog zemljišta za primjenu gnojiva, sklopit će privremene ugovore o preuzimanju gnojiva sa trećom stranom. U većini slučajeva gnojivo će koristiti obližnji vlasnici poljoprivrednih zemljišta. Ugovorene partnere Investitor će upoznati sa pravilnom upotrebom ovakve vrste gnojiva. U slučaju dužeg zadržavanja stelje na lokaciji, ista će se morati deponovati na uređenom prostoru;

- otpad koji nastaje od liječenja i prevencije bolesti vraća se u nadležnu veterinarsku službu koja će ovaj otpad zbrinjavati preko ovlaštene kompanije za prikupljanje i zbrinjavanje ove vrste otpada.

- masti, ulja, masne krpe, ambalažni otpad onečišćen opasnim tvarima prikupljati i odlagati na za to predviđeno mjesto;

- redovno vršiti čišćenje svih površina unutar kruga;

- redovno vršiti odvoz prikupljenog komunalnog otpada od strane ovlaštene ustanove;

- navedene aktivnosti direktno ili indirektno utiču na smanjenje emisije u zrak, vodu i tlo. Racionalno korištenje energenata te opštu čistoću kruga firme nužno je kontinuirano provoditi;

- za prikupljanje čvrstog otpada – ambalaže postaviti adekvatne kontejnere od 1m3 koje će pravovremeno prazniti i iste odvoziti komunalno preduzeće;

- stajnjak će se povremeno prikupljati i odvoziti na poljoprivredne površine poštujući pri tome odredbe Pravilnika o utvrđivanju dozvoljenih količina štetnih i opasnih tvari u zemljištu i metode njihovih ispitivanja („Službene novine FBiH“, br. 72/09).

**Mjere za smnjenje upotrebe sirovina, vode i energije na minimum**

- aktivnosti koje se odnose na smanjenje upotrebe vode ogledaju se prije svega u preventivnom održavanju cijele vodovodne instalacije (zamjena česmi, ventila, dihtunga i cjevovoda).

- vršiti smanjenje tereta zagađenja otpadnih voda iz proizvodnog procesa na minimum na način da se smanji količina, odnosno koncentracija hemijskih sredstava u procesu pranja.

- oprema za pranje izmuzišta, muznih jedinica i mljekovoda na farmi bi trebala da omoguće štednju vode i energije, na način da u procesu pranja koristi recirkulaciju vode, čime se smanjuje potrošnja iste vode za pranje kao i zagrijavanje vrelom vodom koja cirkulira u procesu pranja, te omogućuje uštedu energije;

- pored toga, dobre prakse se implementiraju kroz prakticiranje suhog čišćenja radnih prostora prije pranja vodom, kako bi se trošilo manje vode, te smanjilo organsko opterećenje u otpadnoj vodi;

- instalirati rešetke u otvorima na površini kruga farme, kako bi se spriječilo dospijevanje sijena, prostirke, te stajnjaka, koji bi mogli dospjeti u otpadne vode prilikom čišenja kruga farme;

- sa aspekta uštede električne energije praksa je da se u ljetnom periodu više koristi prirodna ventilacija, u smislu otvaranja zavjesa i omogućavanja prirodne cirkulacije vazduha.

**Mjere za održavanje i čišćenje opreme te opšte mjere zaštite tokom proizvodnje**

- ulazak u farmu mora biti pod nadzorom, osobe koje nisu zaposlene u objektima maksimalno reducirati;

- za pranje može se koristiti voda koja ne udovoljava standardima za vodu za piće;

- silose za hranu koristiti na način da se hrana ne rasipa i da tako ne mami ptice i glodavce;

- na farmi izraditi pisane sanitarne procedure i uputstva za održavanje i čišćenje opreme i radnog prostora sve u skladu sa dobrom proizvođačkom praksom, primijenjenom tehnološkom sistemu, uputsvima proizvođača opreme i primijenjenih hemijskih sredstava za čišćenje;

- u cilju osiguranja zdravih i higijenski ispravnih namirnica koje će biti korištene za ishranu, svakodnevno se po završetku svakog ciklusa muže obavezno vršiti manuelno pranje prostora izmuzišta i čekališta, automatski regulisanim CIP sistemom pranje muznih jedinica i mljekovoda, a nakon odvoza mlijeka svako jutro vršiti pranje laktofriza i prostora prihvata mljekare;

- pranje ostalih prostorija u objektima na farmi, te kruga i manipulativnih površina vršiti ručno mehaničkim čišćenjem lopatom i metlom, nakon toga pranjem vodom pod pritiskom;

- dezinfekciju pogona vršiti svakodnevno po završetku proizvodnog procesa. Dezinsekcija se vrši ovisno o biološkom ciklusu života i razvoja insekata, odnosno po potrebi, a u ljetnjim mjesecima stalno. Deratizacija se vrši po potrebi, a najmanje dva puta godišnje. U okviru pogona, povremeno provoditi sistemsku dezinfekciju, dezinsekciju i deratizaciju, a provode je registrirana pravna lica;

- navedene aktivnosti direktno ili indirektno utiču na smanjenje emisije u zrak, vodu i tlo. Racionalno korištenje energenata te opštu čistoću kruga farme nužno je kontinuirano provoditi.

**Način izvještavanja o rezultatima monitoringa**

Izvještaj o mjerenjima i ispitivanjima uticaja farme za za držanje krava Fivewaters Assets d.o.o. Cazin na okoliš će se dostavljati kantonalnom ministarstvu koje je nadležno za izdavanje okolišne dozvole.

1. **U slučaju promjene u radu investitor je dužan u vezi sa istim obratiti se Federalnom ministarstvu okoliša i turizma, kako bi se primjenile odredbe poglavlja IX Zakona o zaštiti okoliša (Procjena utjecaja na okoliš) i Uredbe o projektima za koje je obavezna procjena utjecaja na okoliš i projektima za koje Federalno ministarstvo odlučuje o potrebi procjene utjecaja na okoliš.**
2. **U skladu sa članom 84. Zakona o zaštiti okoliša („Službene novine FBiH“, broj: 15/21) propisane su opšte obaveze operatora u vezi sa zaštitom okoliša, a koji se trebaju ispuniti tokom izgradnje, rada, održavanja i prestanka rada pogona i postrojenja, pri izdavanju drugih neophodnih dozvola, nadležni organi će uzeti u obzir ispunjenje općih obaveza operatera u vezi zaštite okoliša.**
3. **Na osnovu Zakona o zaštiti okoliša („Službene novine FBiH“, 15/21) i Uredbe kojom se utvrđuju pogoni i postrojenja koja moraju imati okolišnu dozvolu („Službene novine FBiH“, 51/21 I 74/22), utvrđeno je da se aktivnosti intenzivnog uzgoja domaćih životinja - od 200 i više mjesta za krupnu stoku, nalaze u Prilogu II predmetne Uredbe, te je potrebno da se nakon pribavljanja građevinske dozvole obratite nadležnom kantonalnom ministarstvu zaštite okoliša u svezi potrebe pribavljanja okolišne dozvole.**
4. **Ovo rješenje prestaje važiti ukoliko se promijene uslovi u skladu s kojima je izdano.**

**OBRAZLOŽENJE**

Podnositelj zahtjeva – investitor „FIVEWATER ASSETS“ d.o.o., Cazin, obratio se dana 28.09.2022. godine Federalnom ministarstvu okoliša i turizma sa Zahtjevom za prethodnu procjenu utjecaja na okoliš za Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina. Zahtjev je predat u formi koju nalaže Uredba na obrascu iz Priloga III. Uredbe, ali nije izrađen od strane ovlaštene konzultantske kuće kako je propisano članom 69. Zakona o zaštiti okoliša („Službene novine FBiH“, 15/21).

Dana 11.11.2023. godine, od investitora je zatražena dopuna Zahtjeva, kojom je traženo da se Zahtjev izradi u skladu sa Uredbom o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 i 33/22), te da isti mora biti izrađen od strane ovlaštene konzultantske kuće kako je propisano članom 69. Zakona o zaštiti okoliša („Službene novine FBiH“, 15/21).

Dana 10.03.2023. godine, u zakonski ostavljenom roku, investitor je dostavio dopunjeni Zahtjev za prethodnu procjenu utjecaja na okoliš za Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina.

Zahtjev je izradila ovlaštena konzultantska kuća TQM d.o.o., Lukavac.

Pravni osnov za vođenje postupka prethodne procjene uticaja na okoliš su odredbe člana 65., 68. i 71. Zakona o zaštiti okoliša i član 7. stav (1) tačka a) Uredbe. Naime, za projekte sadržane u Prilogu II. Projekti za koje Federalno ministarstvo odlučuje o potrebi provođenja procjene uticaja na okoliš, poglavlje 1. POLJOPRIVREDA, ŠUMARSTVO I AKVAKULTURA (e) Projekti intenzivnog uzgoja životinja i to: - 300 mjesta za krupnu stoku i više, Federalno ministarstvo okoliša i turizma provodi postupak prethodne procjene u kojem će odlučiti o potrebi daljeg provođenja procjene uticaja na okoliš putem izrade Studije.

Nakon uvida u dostavljeni zahtjev i priloženu dokumentaciju, utvrđeno je da je podnositelj Zahtjeva dostavio:

1. Zahtjev za prethodnu procjenu utjecaja na okoliš u formi obrasca iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 i 33/22) izrađen od strane konzultantske kuće TQM d.o.o., Lukavac,
2. Idejni projekat – izgradnje kompleksa farmi za držanje krava sa pratećim objektima, broj: 01-VI-I/22 – CA od juna 2022 godine, izrađen od strane SENSSA d.o.o., Velika Kladuša,
3. Izvod iz usvojenog nacrta prostornog plana Grada Cazina (Službene novine općine Cazin“ broj 1/07) broj: 04-19-1946/23 od 09.02.2023 godine - kopija,
4. Kopija katastarskog plana – UR broj: 05-26-20676/2023-2 od 08.02.2023. godine - kopija,
5. Podsjedovni list broj 509, 05-26-22531/22-1 od 26.12.2022. - kopija,
6. Zemljišnjoknjižni izvadak broj: 294, 020-0-NAR-22-005 509 od 26.12.2022. godine - kopija,
7. Ugovor o zakupu zemljišta od 04.01.2023. – kopija,
8. Netehnički rezime informacija iz tačaka A., B., i C ,
9. Referentni popis,
10. Izjava o istinitosti, tačnosti i potpunosti podataka sadržanih u zahtjevu (Prilog V) potpisana od odgovornog lica podnosioca zahtjeva (investitora) – kopija.

Dopisom koji je zaprimljen u ovom federalnom ministarstvu dana 06.04.2023. godine, investitor dostavlja dopunu dokumentacije kako mu je traženo te je dostavio Ugovor o zakupu zemljišta (ovjerena kopija), Izvod iz usvojenog nacrta prostornog plana grada Cazina (original) i Izjavu o tačnosti, istinitosti i potpunosti podataka sadržanih u zahtjevu (original). Također je dostavljena ažurirana elektronska verzija zahtjeva.

Razmatrajući podneseni zahtjev i uvidom u priloženu dokumentaciju, kao i potpisanu izjavu iz člana 6. stav (4), utvrđeno je da je zahtjev podnešen na propisanom obrascu iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21) utvrđeno je da isti sadrži sve potrebne elemente propisane članom 69. stav (2) Zakona o zaštiti okoliša („Službene novine Federacije BiH“, broj 15/21).

Kako u skladu sa članom 40. i 70. Zakona o zaštiti okoliša („Službene novine Federacije BiH“, broj 15/21), nadležno ministarstvo treba da osigura učešće javnosti u postupcima prethodne procjene uticaja na okoliš, dokumentaciju smo radi upoznavanja sa namjeravanim zahvatom i davanja primjedbi i sugestija, dana 26.04.2022 godine, uputili zainteresiranim subjektima: Federalnom ministarstvu kulture i sporta - Zavod za zaštitu spomenika, Federalnom ministarstvu zdravstva, Ministarstvu za građenje, prostorno uređenje i zaštitu okoliša USK, Gradu Cazin: - Služba za urbanizam, zaštitu okoliša i inspekcijske poslove i - Služba za opću upravu i društvene djelatnosti.

Pored toga, navedenim subjektima i svoj drugoj zainteresiranoj javnosti osiguran je besplatan uvid u dokumentaciju priloženu uz taj zahtjev postavljanjem zahtjeva na web stranicu Federalnog ministarstva okoliša i turizma, dana 26.04.2022. U tom cilju osigurano je da navedeni subjekti dostave svoja mišljenja Ministarstvu u roku od 30 (trideset) dana od dana objavljivanja na web stranici.

U zakonskom roku od 30 dana zaprimljeno je stručno mišljenje o utjecaju na kulturno – historijsko naslijeđe Projekta izgradnje farme za držanje krava kapaciteta 360 ležišta na području grada Cazina, pod brojem: 07-36-4-2544/23 od 05.07.2023 godine, u kojem je navedeno da Zavod za zaštitu spomenika FBIH može dati pozitivno stručno mišljenje na navedeni projekat.

Također je u zakonskom roku od 30 dana zaprimljeno mišljenje Ministarstva za građenje, prostorno uređenje i zaštitu okoliša USK broj: 11-19-4652-2/23 od 11.05.2023 godine, u kojem se navode primjedbe i sugestije, a između ostaloga : “ predlažu da se provjeri da li je za navedene katastarske parcele rađena harmonizacija podataka starog i novog katastarskog premjera, nadalje naglašavaju da ukoliko se dese akcidentne situacije, ne bi smjelo doći do isticanja procjednih voda u zemljište ukoliko iste imaju u sebi bilo kakve hemijske spojeve koji mogu štetno uticati na zemljište. Također napominju da će za predmetni objekat biti potrebno ishodovati vodne akte koji će detaljno urediti eventualni utjecaj objekta na vode.”

Gore navedeno mišljenje je dana 09.06.2023. godine, upućeno investitoru kako bi na isto mogao dostaviti izjašnjenje.

Dana 31.07.2023. godine, zaprimljeno je Izjašnjenje po mišljenju od stane investitora, broj: D-1/23 od 28.07.2023. godine. U navedenom izjašnjenju se dostavlja očitovanje po svim primjedbama i sugestijama Ministarstva za građenje, prostorno uređenje i zaštitu okoliša USK. Između ostaloga se navodi: “ Podatci o predmetnim parcelama su identični prema podatcima starog i novog premjera. Nadalje – što se tiče podataka o osnovnim i pomoćnim sirovinama, iste će se znati nakon statičkog proračuna i utvrđivanja uslova tla, na kojemu će objekat biti izgrađen. Također se navodi informacija, da nije potrebna korekcija u zahtjevu u smislu ispuštanja oborinskih voda, jer se po definiciji radi o vodama sa krova objekta putem kišnih vertikala što po sebi implicira da nema štetnih spojeva koji mogu uticati štetno na zemljište.”

Nacrt rješenja o prethodnoj procjeni uticaja na okoliš da za Projekat izgradnje farme za držanje krava sa pratećim objektima, kapaciteta 360 ležišta za krave, na području grada Cazina - nije potrebno dalje provođenje procjene uticaja na okoliš putem izrade studije uticaja na okoliš, je podignuto na web stranicu Federalnog ministarstva okoliša i turizma dana 23.08.2023. godine gdje se daje javnosti rok od 8 dana za dostavu mišljenja sugestija I primjedbi.

Do dana izdavanja ovog rješenja su zaprimljeni komentari/primjedbe na nacrt predmetnog rješenja:

**Razlozi zbog kojih nije potrebno dalje provoditi postupak procjene uticaja na okoliš su sljedeći:** Nakon provedenog navedenog postupka i utvrđenog činjeničnog stanja, izvršena je ocjena svih dokaza koji su priloženi uz zahtjev, kao i mišljenja subjekata koja su dostavljena Ministarstvu prema članu 70. stav (3) Zakona. Na to činjenično stanje i dokaze, primijenjena je ček lista iz člana 6. stav (5) Uredbe, pa je utvrđeno da u ovom slučaju nije potrebno dalje provođenje procjene uticaja na okoliš putem izrade studije uticaja na okoliš za ovaj projekat kako je i navedeno u dispozitivu ovog rješenja.

**Izrada studije nije potrebna iz razloga što obzirom na lokaciju projekta, obilježja i moguće uticaje projekta**, a koji su sadržani u zahtjevu dostavljenom na propisanom obrascu, potom uzimajući u obzir kriterije iz Priloga IV. Uredbe, te uzimajući u obzir zaprimljena mišljenja javnosti i nadležnih organa, ovo Ministarstvo smatra da uz primjenu postojećih relevantnih propisa iz područja zaštite okoliša, te primjenom mjera navedenih u poglavlju C1.8. Zahtjeva za prethodnu procjenu, **predmetni projekat neće imati značajan uticaj na okoliš**.

Tačka 1. ovog rješenja zasnovana je na tome da je ovo Ministarstvo u skladu sa članom 71. Zakona o zaštiti okoliša, ocijenilo na osnovu dostavljene dokumentacije i mišljenja nadležnih organa, a prema kriterijima iz Priloga IV. Uredbe, da planirani projekat neće imati značajan negativan uticaj na okoliš, te zbog toga nije potrebno provoditi postupak procjene uticaj na okoliš.

Tačka 2. ovog rješenja, propisana je u skladu sa članom 7. stav (2) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisan sadržaj rješenja.

Tačka 3. ovog rješenja, propisana je u skladu sa članom 7. stav (3) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisano da rješenje o prethodnoj procjeni uticaja na okoliš, na osnovu provedenog postupka prethodne procjene uticaja na okoliš, može sadržavati i mjere zaštite okoliša.

Tačka 4. ovog rješenja, propisana je u skladu sa članovima iz poglavlja IX Zakona o zaštiti okoliša

Tačka 5. ovog rješenja, propisana je u skladu sa članom84. Zakona o zaštiti okoliša gdje su propisane opšte obaveze operatora u vezi sa zaštitom okoliša, a koji se trebaju ispuniti tokom izgradnje, rada, održavanja i prestanka rada pogona i postrojenja.

Polazeći od izloženog činjeničnog stanja i izvršene ocjene izvedenih dokaza, a na osnovu člana 71. Zakona i člana 7. stav (1) tačka a) i stava (3) Uredbe, riješeno je kao u dispozitivu.

**Uputa o pravnom lijeku:** Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili prepisu.

**M I N I S T R I C A**

**dr. sc. Nasiha Pozder**

**Dostaviti:**

1. „FIVEWATER ASSETS“ d.o.o., Cazin, Vrelo bb, 77 220 Cazin,
2. Ministarstvo za građenje, prostorno uređenje i zaštitu okoliša USK, Ulica Alije Đerzeleza br. 2, 77 000 Bihać,
3. GRAD CAZIN - Služba za urbanizam, zaštitu okoliša i inspekcijske poslove, - Služba za opću upravu i društvene djelatnosti, Trg Alije Izetbegovića 1, 77220 Cazin,
4. Federalno ministarstvo kulture i sporta, Zavod za zaštitu spomenika

Obala Maka Dizdara 2, 71000 Sarajevo,

1. Federalno ministarstvo zdravstva

Titova 9, 71000 Sarajevo,

1. Federalna uprava za inspekcijske poslove

Fehima ef. Čurčića 6, 71000 Sarajevo,

1. Odsjek za procjenu utjecaja na okoliš
2. Arhiva